इस दौरान 71 देशों के साढ़े चार हज़ार खिलाड़ी अपने कौशल का प्रदर्शन करेंगे.ग्लासगो राष्ट्रमंडल खेल का उद्घाटन समारोह सेल्टिक पार्क में आयोजित किया जाएगा. इसकी तैयारियों को अंतिम रूप दिया जा चुका है.इस खेल में हिस्सा लेने के लिए हज़ारों खिलाड़ी और खेल प्रशासक ग्लासगो पहुँच चुके हैं. हवाई अड्डे पर स्कॉटलैंड के पारंपरिक वाद्य यंत्र बैग पाइपर से टीमों का स्वागत किया जा रहा है. भारत, बांग्लादेश, न्यूज़ीलैंड और सिंगापुर की टीमें खेल गांव पहुँच चुकी हैं.ग्लासगो के पूर्वी छोर पर बने खेल गांव में अबतक साढ़े छह हज़ार खिलाड़ी और अधिकारी पहुंच चुके हैं.टीमों की यात्रा के समापन के रूप में हर टीम के खेल गांव पहुँचने पर एक स्वागत समारोह का आयोजन किया जा रहा है. इसकी मेज़बानी ग्लासगो राष्ट्रमंडल खेलों के प्रमुख कर रहे हैं.इनमें स्कॉटलैंड के सबसे सफल ओलंपिक खिलाड़ी क्रिस हॉय और जिम्नास्टिक में स्कॉटलैंड के पहला स्वर्ण पदक जीतने वाले स्टीव फ्रीव शामिल हैं.सेल्टिक पार्क में आयोजित होने वाले उद्घाटन समारोह में क़रीब दो हज़ार कलाकार हिस्सा लेंगे. सेल्टिक पार्क को स्कॉटलैंड फ़ुटबॉल के घर के रूप में जाना जाता है.यहाँ पर यूरोप की सबसे बड़ी एलईडी स्क्रीन लगाई गई है, जो क़रीब सौ मीटर लंबी, 11 मीटर ऊंची और क़रीब 38 टन वजनी है. इस पर शहर में फैले आयोजन स्थलों को देखा जा सकेगा.इन खेलों को दुनिया भर में क़रीब डेढ़ अरब लोग टीवी पर देखेंगे.उद्घाटन समारोह के लिए ख़ासतौर पर एक स्टेज बनाया गया है, जो कि पूरे मैदान को ढंकेगा. इस पर खिलाड़ियों की परेड के लिए रंगीन रास्ता बनाया गया है.खेल की सफलता के लिए हरसंभव प्रयास किए गए हैं. लेकिन यहां फ़िज़ूलखर्ची की कोई बात नज़र नहीं आती है. इतिहास के सबसे बड़े आर्थिक संकट के बाद आयोजकों ने इसकी लागत में कुछ कटौती की है. उदाहरण के लिए खेल गांव में लगाने के लिए दो लाख 60 हज़ार फर्नीचर और अन्य उपकरणों को लंदन के ओलंपिक गांव से लिया गया है.इस कॉम्पलेक्स पर 2009 में काम शुरू हुआ थो, जो इस साल जनवरी में निर्धारित अपने तय समय से पहले ही पूरा हो गया.20वें राष्ट्रमंडल खेलों के उद्घाटन समारोह के भव्य और चकित करने वाला होने की बात कही जा रही है.(बीबीसी हिन्दी के एंड्रॉएड ऐप के लिए 



यहां क्लिक करें. आप हमें 



फ़ेसबुक और 



ट्विटर पर भी फ़ॉलो कर सकते हैं.)